3.2. Revizuirea taxei de viză

Taxa de viză standard nu a fost revizuită din 2006. Comisia propune o majorare a taxei de viză menită să contribuie la prelucrarea eficace a numărului tot mai mare de cereri de viză și să le permită statelor membre să mențină niveluri adecvate de personal consular, astfel încât cererile de viză să poată fi prelucrate mai rapid. Majorarea taxei este justificată pentru a acoperi cheltuielile cu personalul (atât cu personalul expatriat, cât și cu personalul angajat la nivel local), cu clădirile, cu echipamentele, cu formarea personalului și cu dezvoltarea și întreținerea sistemelor informatice.

Majorarea taxei de viză este, de asemenea, necesară pentru: (i) îmbunătățirea eficacității prelucrării cererilor de viză în ceea ce privește detectarea riscurilor în materie de securitate și de migrație neregulamentară; (ii) modernizarea suplimentară a echipamentelor și a programelor informatice ale statelor membre și (iii) asigurarea unor proceduri rapide și adaptate nevoilor solicitanților de viză. Această majorare ar contribui, de asemenea, la menținerea acoperirii consulare pe scară largă, peste tot în lume. În acest context, Comisia propune, de asemenea, un proces mai flexibil de revizuire a taxei de viză, în viitor.

Cu toate acestea, majorarea taxei de viză comune propusă de Comisie este moderată, în așa fel încât să rezulte o creștere adecvată a veniturilor care să le permită statelor membre să sprijine integritatea procesului de prelucrare a cererilor de viză și securitatea, fără a avea un efect descurajator asupra majorității covârșitoare a solicitanților de viză.

3.3. Introducerea unei abordări armonizate în ceea ce privește eliberarea vizelor cu intrări multiple cu o perioadă lungă de valabilitate

Vizele cu intrări multiple le permit persoanelor care le dețin să călătorească de mai multe ori în UE în cursul perioadei de valabilitate a vizei. Aceste călătorii frecvente contribuie în mod pozitiv la economia și prosperitatea UE, la contactele interpersonale și la schimburile culturale. Normele actuale privind vizele cu intrări multiple acordă totuși consulatelor statelor membre o marjă largă de apreciere la emiterea vizelor respective. Acest lucru poate conduce la o concurență între statele membre în ceea ce privește piețele (turistice) atractive, la acorduri sau înțelegeri bilaterale cu țări terțe și la fenomenul de „visa shopping”. Astfel de practici subminează principiile de bază ale unei politici comune în domeniul vizelor și nu sunt propice comerțului și economiei. Unul dintre motive este că oamenii de afaceri de bună credință care călătoresc frecvent în Uniune ar putea ajunge în situația de a fi nevoiți să solicite o viză de fiecare dată când trebuie să călătorească. În plus, incertitudinea cu care se confruntă solicitanții atunci când depun o cerere de viză cu intrări multiple îi poate încuraja să își falsifice cererea. Prin urmare, Comisia propune norme obligatorii pentru eliberarea vizelor cu intrări multiple, care le-ar permite solicitanților cu un istoric pozitiv în materie de vize ca atunci când depun cereri de viză succesive să obțină vize cu intrări multiple cu o durată de valabilitate care să crească treptat, de la 1 an până la maximum 5 ani.

3.4. Simplificarea procedurilor de eliberare a vizelor și facilitarea turismului pe termen scurt

În cadrul politicii în domeniul vizelor, ar trebui, de asemenea, să fie abordat obiectivul general privind facilitarea deplasărilor persoanelor care călătoresc legal. Cu privire la acest aspect, Comisia propune să se păstreze o serie de propuneri din Codul de vize reformat, menite să contribuie la simplificarea procedurilor de prelucrare a cererilor de viză. Printre acestea se numără posibilitatea de a solicita o viză cu mai mult timp înainte, completarea și semnarea pe cale electronică a formularului de cerere de viză și reducerea termenelor de luare a unei decizii cu privire la cererea de viză.

Comisia propune, de asemenea, introducerea unei anumite flexibilități pentru solicitanții de bună-credință în scopul promovării călătoriilor turistice de scurtă durată și al stimulării creșterii economice în UE. Aceasta ar însemna, de asemenea, ca statelor membre să li se permită eliberarea, la frontierele externe, în cadrul unui regim special, cu titlu temporar și în condiții stricte, de vize cu intrare unică. Vizele eliberate în cadrul acestui regim ar fi valabile numai pe teritoriul statului membru emitent, pentru o singură intrare și pentru o ședere de maximum 7 zile.

4. ASIGURAREA UNEI SECURITĂȚI SPORITE PRIN REVIZUIREA SISTEMULUI DE INFORMAȚII PRIVIND VIZELE ȘI VALORIFICAREA DEPLINĂ A INTEROPERABILITĂȚII

O altă componentă importantă a cadrului care stă la baza politicii în domeniul vizelor este Sistemul de informații privind vizele (VIS). Începând din 2011, VIS a servit drept soluție tehnologică pentru facilitarea procedurii de prelucrare a cererilor de viză și ajută autoritățile statelor membre: (i) să verifice rapid și eficace informațiile necesare referitoare la resortisanții țărilor terțe care au nevoie de viză pentru a călători în UE și (ii) să ia decizii cu privire la cererile de viză. Sistemul de intrare/ieșire (EES), care va fi operațional începând din 2020 și care este conceput astfel încât să fie pe deplin interoperabil cu VIS, va ameliora funcționarea VIS prin furnizarea de informații privind modul de utilizare a vizelor de către resortisanții țărilor terțe și va ajuta să se stabilească dacă posesorii de viză care au călătorit deja în spațiul Schengen sunt de bună-credință.

VIS a făcut, de asemenea, parte dintr-un proces mai larg de reflecție privind interoperabilitatea sistemelor de informații. Acest proces a condus la propunerea privind interoperabilitatea care vizează asigurarea unei conlucrări mai inteligente și mai eficace a sistemelor informatice ale UE în domeniul gestionării securității, a frontierelor și a migrației. Pilonul central al interoperabilității este reprezentat de platforma unică EES-ETIAS-VIS, care va constitui un pas important în ceea ce privește colectarea de date și schimbul de informații privind vizele, securitatea și gestionarea frontierelor și a migrației. O platformă unică de căutare (Portalul european de căutare) va permite efectuarea unei singure căutări și obținerea de rezultate din mai multe sisteme. Acest lucru va facilita, la rândul său, efectuarea unor verificări mai eficace ale antecedentelor solicitanților de viză, contribuind astfel la sporirea securității în spațiul fără controale la frontierele interne. În acest context, viitoarea propunere de revizuire a cadrului juridic al VIS, care urmează să fie prezentată în cursul primăverii, va include măsuri specifice de interoperabilitate, menite să sporească eficacitatea prelucrării cererilor de viză (a se vedea secțiunea 4.1). Propunerea va aborda, probabil, și alte aspecte identificate în evaluarea VIS, care a fost efectuată în 2016 (a se vedea secțiunile 4.2 și 4.3). În prezent sunt în desfășurare lucrările pregătitoare privind propunerea VIS, inclusiv studiile tehnice și o evaluare a impactului, care va analiza, de asemenea, impactul asupra drepturilor fundamentale.

4.1. Îmbunătățirea verificărilor efectuate în cadrul prelucrării cererilor de viză prin utilizarea interoperabilității

În temeiul actualelor norme, consulatele au obligația de a verifica doar în Sistemul de informații Schengen (SIS) dacă persoanele care călătoresc și care au nevoie de viză fac obiectul unei interdicții de intrare. În prezent nu există nicio obligație care să impună verificarea datelor privind solicitanții de viză în alte baze de date disponibile ale UE (precum EURODAC) sau în bazele de date ale Interpol: baza de date privind documentele de călătorie furate și pierdute (Stolen and Lost Travel Documents – SLTD) și baza de date privind documentele de călătorie asociate unor notificări (Travel Documents Associated with Notices – TDAWN). După intrarea în vigoare a sistemului ETIAS, persoanele care nu au nevoie de viză pentru a călători în UE vor trebui să fie supuse unor verificări ale antecedentelor lor în toate bazele de date relevante ale UE.

Prin urmare, pentru a preveni mai bine riscurile în materie de securitate și de migrație, respectând, totodată, principiul necesității și al proporționalității acțiunii UE, Comisia va analiza dacă regulile privind prelucrarea cererilor de viză ar trebui să fie modificate pentru a garanta cel puțin verificări comparabile ale antecedentelor în materie de viză ale călătorilor care au nevoie de viză și ale celor care sunt scutiți de obligația de a deține o viză.

Odată funcțional, Portalul european de căutare va permite autorităților competente, inclusiv autorităților responsabile cu eliberarea vizelor, să efectueze o singură căutare și să obțină rezultate din toate sistemele la care au acces [inclusiv din EURODAC, EES și sistemul ECRIS-TCN (Sistemul de informații cu privire la cazierele judiciare – resortisanții țărilor terțe)], mai degrabă decât să efectueze căutări în fiecare sistem în parte. Portalul european de căutare va contribui la detectarea, în cadrul procesului de prelucrare a cererilor de viză, a riscurilor în materie de securitate și de migrație neregulamentară, permițându-le funcționarilor responsabili cu acordarea vizelor să efectueze verificări rapide și eficace ale antecedentelor solicitanților de viză.

Propunerea privind interoperabilitatea urmărește, de asemenea, să faciliteze detectarea identităților multiple și să combată frauda de identitate. Prin utilizarea acestei componente a interoperabilității, autoritatea responsabilă în domeniul vizelor care se ocupă de prelucrarea unei cereri va fi notificată în mod automat în cazul în care solicitantul este cunoscut cu identități diferite și va fi în măsură să ia măsurile adecvate.

4.2. Eliminarea deficitelor rămase în materie de informații în ceea ce privește frontierele și securitatea: includerea în VIS a vizelor de lungă ședere și a documentelor de ședere

Raportul final al Grupului de experți la nivel înalt a identificat un deficit de informații la nivelul UE cu privire la documentele care permit resortisanților unei țări terțe să rămână pe teritoriul unui anumit stat membru al UE pentru o perioadă mai lungă de 90 de zile în orice perioadă de 180 de zile. În prezent, nu se colectează date cu privire la aceste documente și la posesorii acestora, iar datele nu pot fi verificate prin intermediul sistemelor informatice la scară largă ale UE în domeniul gestionării frontierelor și al securității (cu excepția SIS, într-o măsură limitată). Statele membre consideră că gestionarea actuală a acestor documente duce la deficiențe în ceea ce privește facilitarea trecerii frontierelor de către resortisanții țărilor terțe și libera circulație ulterioară a acestora în spațiul fără controale la frontierele interne. Statele membre au solicitat, prin urmare, Comisiei să evalueze dacă este necesar un registru central al UE care să conțină informații referitoare la vizele de lungă ședere și la vizele de ședere, precum și dacă acesta este fezabil și proporțional pentru a aborda deficitul existent în materie de informații în ceea ce privește aceste categorii de resortisanți ai țărilor terțe.